
Media over QUIC Relay Topology Optimization

Kulcsszavak: Alacsony késleltetésű médiatovábbítás, Média útvonalválasztás, Költséghatékony médiaátvitel, Tartalomszolgáltató hálózatok (CDN)
A médiatartalmak hatékony és alacsony késleltetésű továbbítása kulcsfontosságú napjainkban, mivel az internetes forgalom több mint 80%-át teszi ki. A jelenlegi megoldások (pl. WebRTC) komplexek és nehezen skálázhatók. Az IETF által létrehozott Media over QUIC (MoQ) ígéretes alternatívát kínál, azonban a jelenlegi implementációk nem támogatják a médiatartalmak útvonalválasztását, ami elengedhetetlen a nagy kiterjedésű hálózatokban történő költséghatékony és késleltetés-érzékeny továbbításhoz.
Munkánk során a problémát először matematikailag formalizáltuk, majd komplexitáselméleti elemzést végeztünk. A probléma NP-teljes volta miatt optimális és heurisztikus megoldásokat is kidolgoztunk. Az optimális megoldást egészértékű lineáris programozással, míg a heurisztikus megoldást egy általunk tervezett, multicast routing elveken alapuló algoritmussal valósítottuk meg. Emellett létrehoztunk egy programozható mérési környezetet a megoldások tesztelésére.
Kifejlesztettünk egy központosított optimalizáló komponenst, amely képes a továbbítók közötti útvonalak költséghatékony és késleltetés-tudatos meghatározására. Ezt integráltuk egy elterjedt MoQ implementációba (moq-rs), amit kibővítettünk média útvonalválasztási képességekkel. A megoldásunk támogatja mind az egy-, mind a többsávos forgatókönyveket, és képes dinamikusan alkalmazkodni a változó hálózati körülményekhez.
Eredményeink azt mutatják, hogy megközelítésünk jelentősen csökkenti a hálózati erőforrások használatát a késleltetési korlátok betartása mellett. A szintetikus valószerű hálózaton végzett méréseink szerint a heurisztikus algoritmusunk közel optimális megoldást ad polinom időben. A Mininet alapú tesztrendszerünkön végzett mérések pedig igazolták, hogy a média útvonalválasztás bevezetése 67%-kal csökkentette a hálózati forgalmat, miközben csak minimális többletkésleltetést okozott.



